b"\n_START_ARTICLE_\nCarrer Sabateria de Baix\n_START_SECTION_\nDescripci\xc3\xb3\n_START_PARAGRAPH_\nEl carrer Sabateria de Baix d'Agramunt situat al centre hist\xc3\xb2ric de la poblaci\xc3\xb3 \xc3\xa9s un altre exemple de l'arquitectura popular que abunda en aquestes terres urgellenques. Aquest carrer est\xc3\xa0 dotat d'una part porxada en un dels seus laterals. Podem observar un dels coberts m\xc3\xa9s antics i representatius de la vila. Es tracta d'un tram molt curt format per dues arcades apuntades que miren a la via principal d'aquest carrer. Aquestes dues arcades estan formades per grans carreus de pedra tallats i units amb morter. _NEWLINE_En els dos extrems d'aquesta estructura d'arcades s'hi observa un emmarcament en forma d'enormes pedres quadrangulars disposades una al damunt de l'altra fent de tancament de l'espai porticat. El parament de pedra no es conserva en masses bones condicions, ja que est\xc3\xa0 afectat per l'erosi\xc3\xb3, la humitat i un desgast considerable en cada un dels carreus. Les dues arcades apuntades tanquen a una estructura porxada deformada per un embigat de fusta que va de les fa\xc3\xa7anes de les cases a les arcades. El terra \xc3\xa9s enllosat.\n_START_SECTION_\nHist\xc3\xb2ria\n_START_PARAGRAPH_\nAquestes arcades bell\xc3\xadssimes que avui conservem tingueren sort de resistir els bombardeigs de la guerra. Aquest carrer es troba esmentat en documents de primers de segle XIV. Abans tenia coberts a totes dues bandes, per\xc3\xb2 en el cant\xc3\xb3 nord anaren desapareixent ocupats per les cases que hi confrontaren. Probablement, el nom del carrer fa mem\xc3\xb2ria dels obradors de sabateria all\xc3\xad en temps antics."